Reiste til Åre med forventninger om medalje. Slik forklarer Kilde VM-nedturen
Aleksander Aamodt Kilde måtte konstatere at fredagens storslalåmrenn ble nok en skuffelse. Foto: DANIEL STILLER / BILDBYRÅN
ÅRE/OSLO: Aleksander Aamodt Kilde hadde knapt satt utfor i storslalåmløypen før det gikk galt, i det som var hans siste medaljemulighet i VM.
Kilde kjørte ut allerede før TV-sendingen fikk fokusert på løpet hans.
– Det er en oppsummering av VM det der. Det gikk ikke helt etter planen, sa Kilde etterpå.
Dermed reiser han hjem fra mesterskapet med en 24.-plass, 8.-plass, og 22.-plass, i tillegg til nedturen i storslalåmrennet.
– Har gjort feil i alle omgangene
Før mesterskapet forventet Kilde å kjempe om helt andre plasseringer enn det. Han var på pallen i utforrennet i Wengen, som ble kjørt så sent som 19. januar.
Han var klar etter fredagens renn: Forventningen før VM var medalje.
Men i Åre har ting, som han selv sa etter storslalåmrennet, «ikke gått etter planen».
– Jeg tar med meg lite fra VM. En 8.-plass og en rask utfordel i kombinasjonen. Jeg vet at farten er der og tar med meg erfaringen herfra.
Kilde fortalte at løypen i Åre har vært utfordrende.
– Gjør du én liten feil, så er du langt bak. Jeg har gjort feil i alle omgangene. Grunnen til det vet jeg ikke. Jeg vil kanskje litt for mye.
Må lære
26-åringen har stadig forbedret seg de siste årene, men han mener prestasjonene i VM var et steg tilbake mot gamle synder.
– Det ble litt som for tre år siden. Da kjørte jeg raskt i partier, men ødela renn på feil. Det gjorde jeg nå i VM også. Jeg må lære av det.
– Jeg vet at jeg er rask, så fort jeg holder antall feil nede, la han til.
Nå venter nye oppgaver i verdenscupen for bærumsutøveren.
– Det er kjipt å ikke ta med seg noe herfra, men jeg har levert resultater i år. Jeg får fokusere på det, istedenfor at det gikk dårlig her. Alt i alt er jeg fornøyd med hvordan det har gått de siste månedene.
Hvor var det utforrenn 19. januar i år?
i Wengen